**פרשת ויקהל פקודי-שבת פרה**

**נאמר בפתיחה לפרשתנו: "ויקהל משה את כל עדת בני ישראל**" (שמות לה',א'). בתחילתה של פרשתנו מסופר על משה רבנו שהקהיל את כל עם ישראל ומסר להם על אודות מעשה המשכן וכליו(מוצאי יוה"כ היה), מפני שלבנין המשכן דרושה אחדות אמיתית. שהרי ראינו שלא חרב הבית אלא בעון שנאת חנם, שזהו הדבר שגרם לפירוד ולמחלוקת בעם ישראל, וכבר לימדונו רבותינו שאינו עתיד להבנות אלא ע"י אהבת חנם. ולכן פרשה זו נאמרה בהקהל דווקא שהרי הקמת המשכן שדורש את אחדות עם ישראל. (וידבר יוסף)

בפרשתנו, אין הכוונה רק להתקהלותם החיצונית-פיזית של עם ישראל- התכנסות למקום אחד. אלא ודאי שהכוונה גם על היקהלות מבחינה פנימית, כך שיווצר חיבור בתוך עם ישראל. החיבור בתוך עם ישראל הוא דבר נחוץ מאוד בפרט בזמנים קשים של מלחמות מבית ומחוץ. בזמן שכל אחד נמצא לבדו, כל איש עם עצמו, קשה מאוד להתמודד עם מצבים קשים, אבל ביחד יותר קל להתמודד עם קשיים.

 ידוע המשל המפורסם, על אותו אב שקרא לבניו לפני מותו והראה להם חבילה של מקלות ושאלם האם ביכולתם לשבור אגודה זו. ברור שאף בן לא הצליח לשברם, אך האב הראה לבניו כי אכן, כל מקל בפני עצמו ניתן לשבור בקלות, אבל חבילה של מקלות ביחד כאשר הם אגודים קשה לשבור. וכך הסביר האב לילדיו לפני מותו - אם כל אחד מכם יהיה לחוד יהיה אפשר לשבור אתכם בקלות. אך אם תהיו מאוחדים, אם תאהבו ותכבדו זה את זה, אם כל אחד יהיה בטל כלפי השני אז לא יאכלו לשבור אתכם. מה שנחוץ לעם ישראל בזמנים קשים. הינה האחדות. כפי שעולה משל זה דלעי"ל מהמדרש: "בנוהג שבעולם אם נוטל אדם אגודה של קנים שמא יכול לשברם בבת אחת, ואילו נוטל אחת אחת אפילו תינוק יכול ומשברם, וכן אתה מוצא שאין ישראל נגאלים עד שיהיו אגודה אחת"( תנחומא ניצבים, ד).

האחדות נדרשה בשעתו כדי לאפשר את בנין המשכן. אולם היא מתבקשת מאיתנו גם כיום. באם אכן רצוננו לתרום את חלקנו לקירוב הגאולה ולבניין בית המקדש השלישי, עלינו כולנו להתאחד. שנאת חינם היתה הגורם לחורבן בית המקדש השני ולגלותנו מארצנו. תיקון עיוות זה יביא לקיבוץ גלויות, להשראת השכינה בקרבנו ולבואה של הגאולה השלמה.

חוסנו של עם ישראל והנשק הסודי שלו הוא האחדות וניתן להסביר זאת ע"י האגדה הבאה:בבריאת העולם גברו המים מאוד והגיעו עד כיסא הכבוד. אמר ה':ייקוו המים. ולא יכסו את כל העולם אלא ייעצרו ע"י האדמה.ונכנסה בליבם של המים גאווה גדולה ואמרו – אין כמונו חזקים בכל העולם, הבה נגאה ונכסה את כל העולם.ראה זאת הקדוש ברוך הוא ואמר – אל תתגאו כל כך, הנה אני שולח לכם את החול והוא יעצור בעדכם. ראו המים את גרגרי החול הקטנים וצחקו עליהם צחוק גדול  - אלה יעצרו אותנו,?הלוא הקטן שבגלינו יגרוף אותם. אחזה חרדה גדולה בגרגרי החול לעומת גלי הים האדירים.
אולם אז קרא גרגר חול אחד לאחיו ואמר: נכון, אנחנו קטנים, כל אחד מאיתנו לבד אין לכוחו ערך, אבל אם נתאחד כולנו בכל העולם, נוכל לעצור כל מה שנרצה, אבל רק יחד. שמעו זאת גרגרי החול ועפו מארבע כנפות תבל ויחנו על חופי הימים, ויעצרו את הים הגדול.

זוהי גם הקריאה אותה קראנו במגילה בשבוע שעבר , שכשאסתר רצתה להיכנס לאחשוורוש בעת צרה לעם ישראל, ציוותה על מרדכי: "**לך כנוס את כל היהודים**" (אסתר ד, טז)! ללמדנו כי כוחנו באחדותנו. יש צורך באחדותם של עם ישראל בינם לבין עצמם, וכמובן עם בורא העולם- ע"י תפילות , קיום מצוות ולימוד תורה.

את חשיבותה הרבה של האחדות ניתן לראות גם מההסבר של רש"י על הפסוק: "ויהי בישרון מלך בהתאסף ראשי עם יחד שבטי ישראל" (דברים לג, ה) אומר על כך רש"י: "בהתאסף - בהתאספם יחד, באגודה אחת ושלום ביניהם ,הוא מלכם, ולא כשיש מחלוקת ביניהם". כשישנו שלום אמיתי בתוך עם ישראל, כביכול רק אז מלכותו של הקב"ה שלימה. ומרחיב המדרש על כך: "רבי שמעון בן יוחאי אומר: משל לשתי ספינות קשורות בהוגנין ובעשתות ובנו עליהם פלטין והעמידום על גביהם, כל זמן שהספינות קשורות, פלטין קיימים. פרשו הספינות, אין פלטין קיימים. כך כשישראל עושים רצונו של מקום, עליותיו בשמים, וכשאין עושין רצונו של מקום, ואגודתו על ארץ יסדה"( ילקוט שמעוני עמוס, תקמח). המדרש ממשיל את התגלות ה' בעולם לארמון של מלך הבנוי על גבי ספינות. אם הספינות מחוברות זו לזו, הארמון קיים, אך ברגע שהן נפרדות זו מזו, אין הארמון מתקיים. כך עם ישראל, מהוה את הכלי לגילוי מלכותו של הקב"ה בעולם, **ולכן כשעם ישראל אינו מאוחד, הגילוי של הקב"ה בעולם, אינו שלם!**

פירושה של שורש האחדות בעם ישראל קשורה בעובדה כי כל נפשות עם ישראל חצובות כולן מן המחצב המיוחד שתחת כסא הכבוד. עלינו להבין, כי האחדות הינה המצב הטבעי של כלל ישראל, שהרי נשמותיהם מאוחדות הן ביסודן. אופיינית לכך היא העובדה, שהתואר הנעלה שמעוטר בו עם ישראל, הוא "כנסת ישראל", תואר המצביע על כך שמצבם הטבעי הוא דווקא כשהם מאוחדים ומכונסים יחדיו.

עד היכן מגיעה כוחה של האחדות ניתן לראות מהמדרש: "ר' יהושע דסכנין בשם ר' לוי אמר: תינוקות שהיו בימי דוד עד שלא טעמו טעם חטא, היו יודעים לדרוש את התורה בארבעים ותשע פנים טמא, וארבעים ותשע פנים טהור... ואחר כל השבח הזה יוצאין למלחמה ונופלין, על ידי שהיה בהן דלטורין(מלשינים)...אבל דורו של אחאב כולם עובדי עבודה זרה היו, ועל ידי שלא היו בהן דלטורין יוצאין למלחמה ונוצחין"

את אותו רעיון שאחדות ישראל היא זו שמביאה את השכינה, מוצאים אנו גם בפרשת פקודי. נאמר : "ותכל כל עבודת משכן אוהל מועד. ויעשו בני ישראל ככל אשר צוה ה'..." (שמות לט, לב) ונשאלת השאלה: איפה ראינו שבני ישראל עשו עבודה כלשהי במשכן? שהרי נאמר: "ויעש כל חכם לב בעושי המלאכה את המשכן..." (שמות לו, ה), וכן: "ויעש בצלאל את הארון.." (שמות לז, א) ולא מצאנו שמוזכרת כל עשייה של בני ישראל. אלא בסוף העבודה כשכלתה העבודה, כשנאמר: "ויעשו בני ישראל..". אבל היכן? ומתרץ ה"אור החיים" הקדוש: "הגם שלא עשו אלא בצלאל וחכמי לב - הרי ידוע ששלוחו של אדם כמותו, וכך **הרי כאילו כל ישראל עשו".** אך ה"**אור החיים" הקדוש** מרחיב את תירוצו לכל הבנת קיום התורה ומצוותיה : "התורה ניתנה להתקיים בכללות ישראל, כל אחד יעשה היכולת שבידו ויזכו זה לזה... ובזה מצאנו נחת רוח, **כי ה' ציווה תרי"ג מצוות ומן הנמנע שימצא אדם אחד שישנו בקיום כולם,וזה לך האות,כהן ולוי וישראל ונשים". כלומר אדם אחד לא יכול לקיים תרי"ג מצוות כי הרי יש מצוות המיועדות רק לכהנים או רק לישראל או רק לנשים ורק ע"י אחדות וחיבור קיום המצוות של כולם מתקיימות תרי"ג מצוות ומתקיימת התורה כולה.**

וכפי שהתורה כולה אינה יכולה להתקיים אלא ע"י כל העם, כך המשכן נבנה בהשתתפות כל העם כולו. וזהו שנאמר:"ועשו לי משכן ושכנתי בתוכם" .כשעם ישראל **ביחד** עושה את המשכן-"ועשו" –רק אז הקב"ה שוכן בתוכם. בתוך עמו ישראל.

זוהי גם התביעה כלפינו בימים אלו של מלחמה, להזדהות עם אנשי הדרום וחיילי צה"ל , להודות על העבודה המאומצת ועל כח העמידה האיתנה, ולהרבות טוב. . **אם נוסיף טוב, ונעבוד את ה' מתוך אחדות, הרי ודאי שה' ישרה שכינתו בתוכנו ויגן עלינו ויצילנו מכל אויבנו.**

**ויהי רצון שנזכה לאחדות ישראל ומתוך כך לראות בשכינת ה' בקרבנו ובבנין המקדש במהרה בימינו אמן.**